
REGULAMENTUL
cu privire la modul de ținere a Registrului de stat al vehiculelor
Capitolul I
DISPOZIȚII GENERALE
1. Regulamentul cu privire la modul de ținere a Registrului de stat al vehiculelor (în continuare – Regulament) stabilește modul de ținere, administrare și utilizare a Registrului de stat al vehiculelor, precum și drepturile, obligațiile și responsabilitățile subiecților raporturilor juridice din domeniul RSV.
2. SI RSV este destinat formării resursei informaționale Registrul de stat al vehiculelor (în continuare – RSV), servind ca suport unic pentru furnizarea datelor, în condițiile prevederilor legale, pentru toate sistemele informaționale de stat care prelucrează date privind vehiculele.
3. RSV este parte componentă a resurselor informaționale de stat și are drept scop evidența, administrarea și furnizarea datelor privind vehiculele înmatriculate pe teritoriul Republicii Moldova, precum și asigurarea disponibilității acestora pentru exercitarea competențelor autorităților publice și ale altor subiecți îndreptățiți, în condițiile legii.
4. RSV reprezintă o resursă informațională de stat departamentală.
5. Noțiunile utilizate în prezentul Regulament au semnificația prevăzută de Legea nr. 71/2007 cu privire la registre și de Conceptul Sistemului informațional „Registrul de stat al vehiculelor” (în continuare – Conceptul SI RSV).
Capitolul II
SUBIECȚII RAPORTURILOR JURIDICE ÎN
DOMENIUL RSV
6. Subiecții raporturilor juridice din domeniul creării și ținerii RSV sunt:
6.1. Proprietarul RSV;
6.2. Posesorul RSV;
6.3. Deținătorul RSV;
6.4. Registratorul datelor în RSV;
6.5. Furnizorul datelor în RSV;
6.6. Destinatarul datelor din RSV.
7. Proprietarul RSV exercită drepturile și obligațiile aferente dreptului de proprietate asupra RSV, în condițiile legii.
8. Posesorul și deținătorul RSV (în continuare – posesor) asigură condițiile juridice, financiare și organizatorice pentru crearea, administrarea, mentenanța și dezvoltarea resursei informaționale RSV.
9. Registratorii de date în RSV sunt persoane juridice de drept public și privat, cărora posesorul le-a acordat drepturi respective de înregistrare, actualizare (completare/modificare) și radiere a datelor obiectului informațional al RSV, conform prevederilor Conceptului SI RSV. Drepturile și obligațiile registratorilor sunt exercitate în condițiile prezentului Regulament și ale acordurilor încheiate cu posesorul RSV, după caz.
10. Furnizorii de date în RSV sunt persoanele fizice și juridice de drept public și privat, care prezintă date despre obiectul înregistrării în baza și în conformitate cu prezentul Regulament sau cu acordurile încheiate cu posesorul RSV.
11. Destinatarii datelor RSV sunt persoanele fizice sau juridice de drept public și privat, mandatate cu dreptul de a consuma datele din RSV, conform cadrului normativ.
12. Rolurile și atribuțiile funcționale ale subiecților raporturilor juridice sunt detaliate în Conceptul SI RSV.
Capitolul III
DREPTURILE SI OBLIGATIILE SUBIECȚILOR
RAPORTURILOR JURIDICE
Secțiunea 1
Drepturile si obligațiile Posesorului RSV
13. Posesorul RSV are următoarele drepturi:
13.1. să stabilească condițiile și modul de acces la datele din RSV;
13.2. să aprobe instrucțiuni privind înregistrarea, actualizarea, validarea, invalidarea, radierea, păstrarea și utilizarea datelor din RSV;
13.3. să verifice respectarea de către subiecții raporturilor juridice a prevederilor prezentului Regulament privind înregistrarea, actualizarea, radierea și utilizarea datelor din RSV;
13.4. să monitorizeze respectarea cerințelor privind protecția și confidențialitatea datelor din RSV și să dispună măsurile necesare în cazul constatării încălcărilor;
13.5. să solicite registratorilor și furnizorilor remedierea erorilor și omisiunilor, precum și actualizarea datelor din RSV;
13.6. să solicite registratorilor și furnizorilor prezentarea informațiilor și documentelor necesare pentru înregistrarea, actualizarea datelor din RSV;
13.7. să acorde, suspende sau revoce drepturile de acces la datele din RSV, în condițiile prezentului Regulament și ale cadrului normativ;
13.8. să efectueze controlul privind ținerea și utilizarea RSV, în condițiile cadrului normativ;
13.9. să inițieze și promoveze elaborarea sau modificarea cadrului normativ aferent RSV, în limitele competențelor;
13.10. să exercite alte drepturi stabilite de cadrul normativ aplicabil, inclusiv de Legea nr. 71/2007 cu privire la registre.
14. Posesorul RSV are următoarele obligații:
14.1. să asigure condițiile organizatorice, juridice și financiare necesare pentru ținerea, administrarea și dezvoltarea RSV;
14.2. să asigure ținerea și administrarea RSV în conformitate cu cadrul normativ și prezentul Regulament;
14.3. să asigure aplicarea măsurilor organizatorice și tehnice necesare pentru protecția datelor din RSV și a datelor cu caracter personal, în conformitate cu cadrul normativ;
14.4. să monitorizeze respectarea condițiilor de înregistrare, actualizare, radiere, furnizare, accesare și utilizare a datelor din RSV și să dispună măsurile necesare pentru înlăturarea neconformităților constatate;
14.5. să asigure plenitudinea, integritatea, exactitatea și veridicitatea datelor înregistrate în RSV și să întreprindă măsurile necesare pentru prevenirea modificării neautorizate a acestora;
14.6. să asigure dezvoltarea și actualizarea conținutului informațional al RSV, în condițiile cadrului normativ;
14.7. să asigure suport metodologic subiecților raporturilor juridice implicați în ținerea și utilizarea RSV, în condițiile cadrului normativ;
14.8. să acorde, modifice, suspende și revoce drepturile de acces la datele din RSV, în condițiile prezentului Regulament și ale cadrului normativ;
14.9. să monitorizeze respectarea condițiilor de furnizare și utilizare a datelor din RSV;
14.10. să asigure evidența și păstrarea informațiilor privind accesarea și prelucrarea datelor din RSV, în condițiile cadrului normativ;
14.11. să informeze subiecții raporturilor juridice despre modificările cadrului normativ privind ținerea și utilizarea RSV;
14.12. să asigure păstrarea RSV până la adoptarea actului privind lichidarea acestuia, iar în cazul lichidării să asigure transmiterea datelor și documentelor spre arhivare, în conformitate cu cadrul normativ;
14.13. să utilizeze datele din RSV exclusiv în scopurile și condițiile prevăzute de cadrul normativ.


Secțiunea 2
Drepturile si obligațiile registratorului RSV
15. Registratorul RSV are următoarele drepturi:
15.1. să înregistreze, să actualizeze, să rectifice și să radieze datele din RSV, în limitele competențelor stabilite de cadrul normativ și ale drepturilor de acces acordate;
15.2. să solicite de la furnizorii de date informațiile și documentele necesare pentru înregistrarea, actualizarea, radierea datelor din RSV, în condițiile legii;
15.3. să solicite posesorului RSV suport metodologic privind aplicarea cadrului normativ referitor la ținerea și utilizarea RSV;
15.4. să înainteze posesorului RSV propuneri privind îmbunătățirea cadrului normativ, a proceselor de ținere și administrare a RSV, precum și a calității datelor înregistrate în acesta.
16. Registratorul RSV are următoarele obligații:
16.1. să asigure înregistrarea, actualizarea și radierea datelor din RSV în conformitate cu cadrul normativ, documentele justificative și competențele atribuite;
16.2. să desemneze persoanele responsabile de înregistrarea, actualizarea și radierea datelor din RSV și să asigure exercitarea atribuțiilor acestora în condițiile legii;
16.3. să asigure plenitudinea, exactitatea, autenticitatea și veridicitatea datelor înregistrate în RSV;
16.4. să respecte cerințele privind protecția datelor cu caracter personal și confidențialitatea datelor din RSV, în conformitate cu cadrul normativ;
16.5. să informeze posesorul RSV despre erorile, neconformitățile sau alte circumstanțe care afectează calitatea, integritatea ori actualitatea datelor din RSV;
16.6. să întreprindă măsurile necesare pentru prevenirea și remedierea înregistrării datelor eronate, incomplete sau neactualizate în RSV;
16.7. să coopereze cu furnizorii de date și cu posesorul RSV în vederea verificării, rectificării și actualizării datelor din RSV;
16.8. să solicite posesorului RSV acordarea, modificarea, suspendarea sau revocarea drepturilor de acces la datele din RSV pentru persoanele desemnate, în condițiile prezentului Regulament;
16.9. să utilizeze și să prelucreze datele din RSV exclusiv în scopurile și în condițiile prevăzute de cadrul normativ.
Secțiunea 3
Drepturile si obligațiile furnizorului de date în RSV
17. Furnizorul de date în RSV are următoarele drepturi:
17.1. să solicite și să obțină informații privind datele furnizate de acesta și înregistrate în RSV;
17.2. să solicite actualizarea sau radierea datelor furnizate, în condițiile prezentului Regulament și ale cadrului normativ;
17.3. să solicite de la posesorul RSV suport metodologic privind furnizarea datelor în RSV;
17.4. să înainteze posesorului RSV propuneri privind îmbunătățirea cadrului normativ referitor la furnizarea datelor și la calitatea datelor înregistrate în RSV.
18. Furnizorul de date în RSV are următoarele obligații:
18.1. să asigure furnizarea datelor destinate înregistrării în RSV, în condițiile și termenele prevăzute de cadrul normativ;
18.2. să asigure plenitudinea, exactitatea, autenticitatea, veridicitatea și actualitatea datelor furnizate pentru înregistrarea în RSV;
18.3. să furnizeze datele actualizate și să informeze registratorul sau, după caz, posesorul RSV despre modificările intervenite în datele furnizate, în condițiile cadrului normativ;
18.4. să informeze posesorul RSV despre orice circumstanță care poate afecta furnizarea datelor sau calitatea datelor furnizate;
18.5. să desemneze persoanele responsabile de furnizarea datelor către RSV și să informeze posesorul RSV despre desemnarea sau modificarea acestora, în condițiile prezentului Regulament;
18.6. să respecte cerințele privind protecția datelor cu caracter personal și confidențialitatea datelor furnizate către RSV, în conformitate cu cadrul normativ;
18.7. să utilizeze datele obținute din RSV exclusiv în scopurile și în condițiile prevăzute de cadrul normativ.
[bookmark: bookmark11][bookmark: bookmark10]Secțiunea 4
Drepturile si obligațiile destinatarului de date RSV
19. Destinatarul de date RSV are următoarele drepturi:
19.1. să solicite și să obțină de la posesorul RSV acces la datele din RSV, în condițiile prezentului Regulament și ale cadrului normativ;
19.2. să obțină de la posesorul RSV informații privind categoriile de date din RSV la care are drept de acces, în raport cu atribuțiile funcționale și scopul prelucrării acestora;
19.3. să utilizeze datele din RSV în limitele drepturilor de acces acordate și exclusiv în scopurile prevăzute de cadrul normativ;
19.4. să înainteze posesorului RSV propuneri privind îmbunătățirea cadrului normativ referitor la accesul și utilizarea datelor din RSV.
20. Destinatarul de date RSV are următoarele obligații:
20.1. să utilizeze datele din RSV exclusiv în limitele competențelor, în scopurile și în condițiile prevăzute de cadrul normativ;
20.2. să respecte cerințele privind protecția datelor cu caracter personal și să asigure confidențialitatea datelor din RSV, în conformitate cu cadrul normativ;
20.3. să întreprindă măsurile necesare pentru prevenirea accesului, utilizării sau divulgării neautorizate a datelor din RSV;
20.4. să informeze de îndată posesorul RSV despre orice neconformitate constatată privind datele din RSV sau despre orice incident care poate afecta securitatea ori confidențialitatea acestora;
20.5. să nu transmită și să nu pună la dispoziția terților datele obținute din RSV, cu excepția cazurilor prevăzute de lege;
20.6. să utilizeze datele din RSV cu respectarea principiilor legalității, exactității, integrității și confidențialității, în conformitate cu cadrul normativ.
Capitolul IV
ȚINEREA SI ADMINISTRAREA RSV
21. RSV se ține în limba română, în format electronic.
22. Administrarea RSV este asigurată de către posesor, prin intermediul subdiviziunii competente, în limitele atribuțiilor stabilite de cadrul normativ.
23. RSV se ține cu utilizarea infrastructurii informaționale și a platformelor tehnologice guvernamentale, în condițiile prevăzute de cadrul normativ.
24. Administrarea RSV se realizează astfel încât să fie asigurată disponibilitatea, integritatea, autenticitatea și confidențialitatea datelor înregistrate în acesta.
25. Schimbul de date între RSV și alte resurse informaționale de stat, necesar ținerii și actualizării RSV, se realizează în condițiile Legii nr. 142/2018 cu privire la schimbul de date și interoperabilitate și ale actelor normative adoptate în aplicarea acesteia.
26. Schimbul de date între RSV și alte resurse informaționale administrate de Agenția Servicii Publice poate fi realizat și în afara platformei de interoperabilitate (MConnect), în condițiile art. 6 din Legea nr. 142/2018 cu privire la schimbul de date și interoperabilitate.
27. Păstrarea RSV este asigurată de către posesor până la adoptarea actului privind lichidarea acestuia.
28. Accesul la datele din RSV se acordă persoanelor autorizate, în limitele competențelor și drepturilor de acces stabilite potrivit cadrului normativ.
29. Înregistrarea, actualizarea și radierea datelor din RSV se efectuează de către registratori în temeiul documentelor justificative și al datelor furnizate potrivit legii.
30. Componența obiectelor informaționale și a atributelor înregistrate în RSV este stabilită prin Conceptul SI RSV.
31. Evidența obiectelor informaționale din RSV se ține potrivit instrucțiunilor aprobate de posesor, cu consultarea registratorilor, după caz.
32. La înregistrarea inițială, fiecărui obiect informațional din RSV i se atribuie un identificator unic, care se păstrează pe întreaga durată a existenței acestuia.
33. Înregistrarea repetată a aceluiași obiect informațional în RSV este interzisă, cu excepția cazurilor prevăzute de cadrul normativ.
34. Înregistrarea, actualizarea și radierea datelor din RSV se efectuează potrivit prezentului Regulament și instrucțiunilor aprobate de posesor.
35. Datele înregistrate în RSV sunt constituite din obiecte informaționale și atributele aferente acestora, clasificate în conformitate cu Conceptul SI RSV.
36. Toate modificările efectuate asupra datelor din RSV se păstrează în ordine cronologică, astfel încât să fie asigurată trasabilitatea acestora.
37. În cazul constatării unor erori sau neconformități privind datele înregistrate în RSV, registratorul întreprinde măsurile necesare pentru rectificarea acestora, cu informarea furnizorului de date și, după caz, a posesorului.
38. Datele din RSV sunt utilizate în limitele competențelor și drepturilor de acces stabilite de cadrul normativ.
39. Termenul de păstrare a documentelor care au stat la baza înregistrării datelor în RSV este cel prevăzut de cadrul normativ aplicabil.
40. Furnizorii de date asigură plenitudinea, exactitatea, autenticitatea, veridicitatea și actualitatea datelor furnizate pentru înregistrarea în RSV.
41. Înregistrarea cu bună știință a datelor neveridice în RSV este interzisă.
42. Posesorul asigură evidența operațiunilor efectuate asupra datelor din RSV, în condițiile cadrului normativ.
Capitolul V
ADMINISTRAREA ACCESULUI LA DATELE DIN RSV
43. Administrarea drepturilor de acces la datele din RSV se realizează de către posesor, în condițiile prezentului Regulament și ale cadrului normativ.
44. Drepturile de acces la datele din RSV se acordă în funcție de atribuțiile funcționale ale persoanei și în limita necesității de a cunoaște datele pentru exercitarea competențelor stabilite de cadrul normativ.
45. Nivelul și categoria drepturilor de acces la datele din RSV se stabilesc de către posesor, în funcție de competențele subiectului raporturilor juridice, de categoria datelor și de scopul prelucrării acestora.
46. Acordarea, modificarea, suspendarea și revocarea drepturilor de acces la datele din RSV se efectuează în baza demersului conducătorului autorității sau instituției din care face parte persoana pentru care se solicită acordarea drepturilor de acces ori a persoanei împuternicite de acesta, dacă cadrul normativ nu prevede altfel.
47. Posesorul ține evidența drepturilor de acces acordate la datele din RSV și a modificărilor operate asupra acestora, în condițiile cadrului normativ.
48. Procedura de administrare a drepturilor de acces la datele din RSV se stabilește prin instrucțiuni aprobate de posesor.
49. În procesul administrării drepturilor de acces la datele din RSV, posesorul asigură:
49.1. acordarea drepturilor de acces în conformitate cu atribuțiile funcționale și competențele stabilite de cadrul normativ;
49.2. modificarea, suspendarea și revocarea drepturilor de acces, în cazurile prevăzute de prezentul Regulament;
49.3. evidența drepturilor de acces și a modificărilor efectuate asupra acestora;
49.4. acordarea suportului metodologic privind administrarea drepturilor de acces la datele din RSV;
49.5. monitorizarea respectării condițiilor de utilizare a drepturilor de acces acordate;
49.6. întreprinderea măsurilor necesare pentru protecția și confidențialitatea datelor din RSV împotriva accesului, utilizării, modificării, radierii sau divulgării neautorizate;
49.7. informarea subiecților raporturilor juridice despre modificările cadrului normativ care afectează administrarea drepturilor de acces la datele din RSV.
50. Posesorul asigură aplicarea unitară a procedurilor privind administrarea drepturilor de acces la datele din RSV.
Capitolul VI
REGIMUL JURIDIC DE UTILIZARE
A DATELOR DIN RSV 
51. Accesul la datele din RSV și punerea la dispoziție a acestora se realizează în condițiile cadrului normativ, inclusiv ale Legii nr. 142/2018 cu privire la schimbul de date și interoperabilitate și ale Legii nr. 148/2023 privind accesul la informațiile de interes public.
52. Drepturile de acces la datele din RSV se acordă subiecților raporturilor juridice în limitele competențelor stabilite de cadrul normativ și în conformitate cu drepturile de acces acordate.
53. Drepturile de acces la datele din RSV pot include, în funcție de competențele stabilite de cadrul normativ, dreptul de înregistrare, vizualizare, actualizare, validare, invalidare și radiere a datelor.
54. Registratorul exercită drepturile de înregistrare, actualizare și radiere a datelor din RSV în limitele competențelor stabilite de cadrul normativ.
55. Furnizorul de date și destinatarul datelor utilizează datele din RSV în limitele drepturilor de acces acordate și exclusiv în scopurile prevăzute de cadrul normativ.
56. Actualizarea sau radierea datelor furnizate se efectuează de către registrator, la solicitarea furnizorului de date, în condițiile prezentului Regulament și ale cadrului normativ.
57. Destinatarul datelor din RSV nu este în drept să modifice datele obținute din RSV.
58. Datele din RSV se furnizează destinatarilor în condițiile cadrului normativ privind schimbul de date și interoperabilitatea.
59. Accesarea și utilizarea datelor din RSV prin încălcarea  drepturilor de acces acordate, inclusiv cu utilizarea numelui sau profilului de utilizator străin, sunt interzise și atrag răspunderea prevăzută de lege.
60. Drepturile de acces la datele din RSV pot fi suspendate sau revocate în condițiile prezentului Regulament.
61. Suspendarea dreptului de acces la RSV se efectuează de către posesor, în una dintre următoarele situații:
61.1. pe durata cercetării disciplinare;
61.2. în cazul concediilor de lungă durată;
61.3. inactivitate prelungită;
61.4. suspiciune de compromitere a contului;
61.5. la solicitarea motivată a autorităților.
62. Revocarea dreptului de acces la RSV se efectuează de către posesor, în una dintre următoarele situații:
62.1. la încetarea/suspendarea raportului de serviciu/de muncă al utilizatorului;
62.2. la intervenirea modificărilor în raportul de serviciu/de muncă, când noile atribuții nu impun accesul la datele din RSV;
62.3. la constatarea încălcării măsurilor de protecție și/sau a regulilor de securitate a datelor din RSV.
63. Transferul transfrontalier al datelor din RSV este permis doar în condițiile prevăzute de lege sau de tratatele internaționale la care Republica Moldova este parte, dacă acestea nu prevăd altfel.


Capitolul VII
ASIGURAREA PROTECTIEI SI SECURITATII DATELOR DIN RSV
Secțiunea 1
Asigurarea securității datelor în RSV
64. Posesorul RSV asigură protecția și securitatea datelor din RSV prin aplicarea măsurilor organizatorice și tehnice necesare, în conformitate cu cadrul normativ din domeniul securității informației, securității cibernetice și protecției datelor cu caracter personal.
65. Măsurile de securitate aplicate în cadrul RSV urmăresc asigurarea:
65.1. confidențialității datelor; 
65.2. integrității datelor; 
65.3. disponibilității datelor și serviciilor; 
65.4. autenticității și trasabilității operațiunilor efectuate în RSV; 
65.5. rezilienței și continuității funcționării RSV. 
66. Posesorul RSV asigură implementarea și menținerea măsurilor organizatorice și tehnice necesare pentru:
66.1. prevenirea accesului neautorizat la date și resurse informaționale; 
66.2. identificarea și autentificarea utilizatorilor; 
66.3. administrarea drepturilor de acces; 
66.4. protecția comunicațiilor și a schimbului de date; 
66.5. efectuarea copiilor de rezervă și restabilirea datelor; 
66.6. monitorizarea evenimentelor și incidentelor de securitate; 
66.7. asigurarea continuității funcționării RSV. 
67. Cerințele privind securitatea informației se stabilesc prin politica de securitate informațională, planul de continuitate și alte documente interne aprobate de posesor, elaborate în conformitate cu cadrul normativ.
68. Măsurile de securitate informațională se aplică pe întreaga durată de viață a RSV și se revizuiesc periodic, în funcție de evoluția riscurilor și a amenințărilor de securitate.
69. Utilizatorii RSV sunt obligați să respecte cerințele de securitate informațională și să utilizeze drepturile de acces exclusiv în limitele competențelor atribuite.
70. Orice incident de securitate care afectează sau poate afecta integritatea datelor din RSV ori securitatea datelor se raportează fără întârziere posesorului RSV, care întreprinde măsurile necesare pentru limitarea efectelor, remedierea incidentului și, după caz, notificarea autorităților competente.
71. Accesul la date din RSV poate fi suspendat integral sau parțial, prin decizia motivată a posesorului, în următoarele situații:
71.1. efectuarea lucrărilor planificate de mentenanță; 
71.2. producerea incidentelor de securitate cibernetică; 
71.3. apariția unor defecțiuni tehnice care afectează integritatea datelor din RSV; 
71.4. indisponibilitatea infrastructurii informaționale sau a serviciilor indispensabile funcționării RSV; 
71.5. existența unor circumstanțe care pun în pericol confidențialitatea, integritatea sau disponibilitatea datelor; 
71.6. alte cazuri prevăzute de cadrul normativ. 
72. În cazul suspendării funcționării RSV, posesorul informează utilizatorii prin mijloacele disponibile, indicând, după caz, cauza suspendării și termenul estimativ de reluare a funcționării.
Secțiunea 2
Protecția datelor cu caracter personal din RSV
73. Prelucrarea datelor cu caracter personal în cadrul RSV se efectuează cu respectarea prevederilor legislației privind protecția datelor cu caracter personal.
74. Posesorul RSV asigură implementarea măsurilor tehnice și organizatorice necesare pentru garantarea unui nivel adecvat de securitate a prelucrării datelor cu caracter personal, corespunzător riscurilor generate de prelucrare.
75. Drepturile persoanelor vizate se exercită în condițiile prevăzute de legislația privind protecția datelor cu caracter personal.
76. În cazul producerii unui incident de securitate care afectează datele cu caracter personal, posesorul RSV acționează în conformitate cu prevederile legislației privind protecția datelor cu caracter personal și, după caz, notifică autoritățile competente.
Capitolul VIII
CONTROLUL ȘI RESPONSABILITATEA
77. Respectarea prevederilor prezentului Regulament este supusă controlului intern și extern, exercitat în condițiile cadrului normativ.
78. Controlul intern privind administrarea, ținerea și utilizarea RSV este exercitat permanent de către posesor, în limitele competențelor stabilite de cadrul normativ.
79. Controlul extern asupra administrării și funcționării RSV se efectuează de către autoritățile competente, în condițiile legii.
80. În cadrul efectuării controlului, posesorul RSV asigură accesul la informațiile, documentele și resursele necesare exercitării atribuțiilor de control, în condițiile cadrului normativ.
81. În cazul constatării unor neconformități, posesorul RSV întreprinde măsurile necesare pentru înlăturarea acestora și, după caz, informează autoritatea competentă despre măsurile întreprinse.
82. Controlul legalității operațiunilor de prelucrare a datelor cu caracter personal în cadrul RSV se exercită de către Centrul Național pentru Protecția Datelor cu Caracter Personal, în condițiile legislației privind protecția datelor cu caracter personal.
83. Persoanele cărora le-au fost acordate drepturi de acces la datele din RSV răspund, în condițiile legii, pentru respectarea cerințelor privind utilizarea, prelucrarea, protecția și confidențialitatea datelor.
84. Subiecții raporturilor juridice implicați în administrarea, ținerea, înregistrarea, actualizarea, furnizarea și utilizarea datelor din RSV poartă răspundere disciplinară, contravențională, civilă sau penală, după caz, pentru încălcarea prevederilor prezentului Regulament și ale cadrului normativ aplicabil.

